Margrete Auken (SF), 2001-04-27:
Jeg er fuldstændig enig med den socialdemokratiske ordfører i, at det store problem er proppen på den strækning.
Men hr. Søren Hansen og jeg har lige været til et møde
sammen med Jernbanerådet, hvor vi jo, da vi drøftede de store forsinkelser, regularitetsproblemer, blev gjort opmærksom på, at togforsinkelser meget ofte skyldes et andet togs forsinkelse.
At et tog bliver forsinket, det forplanter sig altså ud i hele systemet.
Derfor er en meget vigtig forudsætning for, at man kan komme fri af forsinkelser - det tror jeg at hr. Søren Hansen er helt enig med mig i - at togene kan overhale.
Det andet, som hr. Søren Hansen godt må svare på, er: Hvorfor er det en fordel for Nordvestbanen? Mange af dem vil skulle skifte tog i Roskilde, i hvert fald hvis de skal til Glostrup, hvis de skal til Taastrup, hvis de skal til Valby, hvis de skal til Trekroner, hvis de skal til Hedehusene.
Jeg er ikke sikker på, at vælgerne fra den ende vil synes, at det er det fedeste, de har hørt om endnu, at de skal over på en helt anden perron endda, for det er jo også en anden perronhøjde, der skal til.
Jeg er ikke sikker på, at vi ikke godt kunne opgradere Nordvestbanen uden at gøre det her.
Jeg tror, at det under alle omstændigheder er meget påkrævet, at vi opgraderer Nordvestbanen, for at den kan få den regularitet og komfort - altså at man ikke skal stå op - som den mangler i dag.
Det er et helt isoleret og voldsomt problem.
Det er klart, at det vil give god mening, hvis de så også vil have øget kapacitet på strækningen ind, men der bliver det altså et problem, at de tog, der kører ind fra Roskilde, medmindre vi går til Kastrup, kommer til at køre langsomt.
Jeg bor selv i Valby.
Jeg har aldrig nogen sinde taget S-toget til Taastrup.
Der har jeg altid taget regionaltoget, for det går meget hurtigere, og jeg tror, at alle, der kommer fra Nordvestbanen, vil synes, det er ret dødssygt at skulle med S-toget i stedet for at skulle med regionaltoget i det omfang, de skal til nogle af de stationer. Jeg ser hen på hr. Brian Mikkelsen, for det er hans vælgere, det drejer sig om, og også ham selv.
Jeg tror ikke, han vil kravle over i et S-tog, hvis han på nogen måde kunne blive fri.
Om man ikke synes, at der er for få tog?
Problemet er, at regulariteten er dårlig, problemet er, at kapaciteten er dårlig.
Det er det, der er i vejen.
Der går mange regionaltog i øjeblikket, og de er meget, meget mere attraktive end det der problematiske S-tog.
Jeg har ikke sagt endnu, hvad vi stemmer.
Jeg er meget glad for, at hr. Brian Mikkelsen i hvert fald går så langt nu, at han siger, at vi skal se ansvarligt på problemet.
Jeg kan se, at hr. Svend Erik Hovmand også er her, og hans vælgere har jo også et problem.
Jeg ved ikke, hvor mange der stemmer på han, men folk, der bor i området, har et problem, når de skal dernedefra, og vi skal i hvert fald nok huske i den kommende tid, at man ser bort fra det.
Hvis man er villig til at gå ind i arbejdet, synes jeg, vi er nået langt, og så håber jeg, vi kan hjælpes ad med at få afklaret de problemer, der er ved denne løsning, for det er altså ikke gjort endnu, vil jeg lige gøre opmærksom på.
De svar, der er givet, er for løse - ikke fra De Konservatives side, men fra ministerens side.
Når vi også skal tage fat på den langsigtede del af pendlerproblematikken, kunne det være godt, om også trafikministeren måske kunne overtales til at se på, om dog ikke et femte spor var en god løsning, og så begynde dér.
Det kunne, som hr. Brian Mikkelsen nævner, løse alle problemerne, plus at det er langt mere fremtidssikret end den anden løsning.
Lad mig så lige sige til sidst, at det bekymrer mig selvfølgelig, at hr. Brian Mikkelsen siger, at man har glemt den vej, som er den værst belastede.
Jeg håber da ikke, det er foregået på den måde hele vejen igennem, at man har glemt en vej.